b'\n_START_ARTICLE_\nZapravljivec\n_START_SECTION_\nVsebina\n_START_PARAGRAPH_\nMetka in Nej\xc4\x8dek sta sama, mala Ne\xc5\xbeka umira, o\xc4\x8de pa poseda v gostilni, pije, kvarta in zapravlja, po materini smrti \xc5\xa1e huje kot prej. Nej\xc4\x8dek si ne more kaj, povedati mora, kar misli: na o\xc4\x8deta je hud, zapravil jim bo lepo doma\xc4\x8dijo \xe2\x80\xa6 in Ne\xc5\xbeka je gotovo umrla, \xc5\xbee dolgo se niti ne gane, o\xc4\x8de pa \xe2\x80\xa6 Metka bratca strogo pokara: o\xc4\x8de so o\xc4\x8de in o\xc4\x8deta je treba spo\xc5\xa1tovati; lahko jih prosi, moli zanje, a hude besede ne sme ziniti in jezen tudi ne sme biti, vse to je greh! \xe2\x80\x93 Pride o\xc4\x8de s prijateljem, Nej\xc4\x8dka grobo na\xc5\xbeene spat, Metka pa jima mora postre\xc4\x8di z brinovcem. Luka bi rad vrgel karte, a Martin je nekam \xc4\x8duden, ne da se mu. Pajda\xc5\xa1 za\xc4\x8dne siliti v Metko in ko ga Martin zavrne, prosta\xc5\xa1ko namigne na dekletovo prihodnost: zdaj se dr\xc5\xbei kakor svetnica, a lepega lica je in v Trst bo \xc5\xa1la slu\xc5\xbeit, haha, kam pa naj bi \xc5\xa1lo rev\xc5\xa1e, ko bo kmalu brez strehe nad glavo? Martina zgrabi taka jeza, da vr\xc5\xbee Luko \xc4\x8dez prag. Ko izve za Ne\xc5\xbekino smrt, ga preplavi kes, saj je bil prej pod oknom sli\xc5\xa1al, kaj sta otroka govorila. A glej, Ne\xc5\xbeka ni mrtva, v dolgem spancu je premagala bolezen, smeje se \xe2\x80\x93 \xc4\x8dude\xc5\xbe! Pa ne le to. Martin pred razpelom prise\xc5\xbee, da bo odslej pravi o\xc4\x8de, in prosi otroka odpu\xc5\xa1\xc4\x8danja; zdaj bo vse druga\xc4\x8de, pridno bodo delali, Metka pa bo gospodinja, ves denar bo hranila ona, pa bo kmalu tako, kot je bilo! Metka jo\xc4\x8de od sre\xc4\x8de, Nej\xc4\x8dek vriska; pa pravijo, da se ne gode ve\xc4\x8d \xc4\x8dude\xc5\xbei na svetu!'